5.4.2023
FI
Euroopan unionin virallinen lehti
C 125/471 Torstai 15. syyskuuta 2022
AV.
ottaa huomioon, että Unescon rakennusmuistomerkkien ja historiallisten alueiden kansainvälinen neuvosto totesi toukokuussa 2021 julkaistun raportin teknisessä katsauksessa, joka koskee rajatylittävän maailmanperintökohteen ”Fertö/Neusiedlersee Cultural Landscape” Unkarin alueella sijaitsevan osan suojelun tilaa, että Sopronin Fertö-järven lomakeskushanke vahingoittaisi – nyt esitetyssä laajuudessa ja muodossa – rajatylittävän maailmanperintökohteen aitoutta ja eheyttä;
AW.
ottaa huomioon, että Unkari sijoittuu Transparency International -järjestön vuoden 2021 korruptioindeksissä 180 maan ja alueen joukosta sijalle 73 (joka on yhtä sijaa alempi kuin edellisenä vuonna) ja että sen sijoitus on huonontunut jatkuvasti vuodesta 2012 lähtien;
Yksityisyyden suoja ja tietosuoja
AX.
panee merkille, että kansalaisvapauksien sekä oikeus- ja sisäasioiden valiokunnan tilapäisen valtuuskunnan matkasta Budapestiin 29. syyskuuta–1. lokakuuta 2021 laaditussa raportissa ilmaistiin huoli siitä, että nykyisessä lainsäädännössä ei säädetä valvontaan liittyvistä suojatoimista ja että käytössä ei ole todellista valvontajärjestelmää ja tehokkaita oikeussuojakeinoja; panee merkille, että raportissa oltiin myös huolissaan NSO Groupin Pegasus-vakoilu­ ohjelman väitetystä käytöstä ja siitä, että valtio on tehostanut aktivistien, toimittajien, asianajajien ja poliitikkojen valvontaa;
AY.
ottaa huomioon, että Direkt36-tutkintaportaali paljasti heinäkuussa 2021 vuodetusta tietokannasta saamiensa tietojen perusteella, että Pegasus-vakoiluohjelmalla oli vuosina 2018–2021 valvottu noin 300:aa pahaa-aavistamatonta Unkarin kansalaista, myös riippumattomia toimittajia, tiedotusvälineiden omistajia, asianajajia, poliitikkoja, hallitukseen kriittisesti suhtautuvia liike-elämän toimijoita ja entisiä valtion virkamiehiä; ottaa huomioon, että Euroopan tietosuojavaltuutettu totesi 15. helmikuuta 2022 nykyaikaisia vakoiluohjelmia koskevissa alustavissa huomautuksissaan, että Pegasuksen kaltaisten erittäin kehittyneiden vakoiluohjelmien laajamittainen käyttö voi aiheuttaa ennennäkemättömiä riskejä ja vahinkoja paitsi perusoikeuksille ja -vapauksille myös demokratialle ja oikeusvaltiolle, ja luonnosteli toimia ja toimenpiteitä vakoiluohjelmien laittoman käytön torjumiseksi sekä totesi, että suorituskyvyltään Pegasusta vastaavien vakoiluohjelmien kehittämisen ja käyttöönoton kieltäminen EU:ssa olisi kaikkein tehokkain keino suojella perusoikeuksia ja -vapauksia; ottaa huomioon, että Unkarin hallitusta myötäilevät tiedotusvälineet eivät ole juurikaan uutisoineet Pegasuksesta;
AZ.
ottaa huomioon, että Euroopan neuvoston ministerikomitea muistutti 9. maaliskuuta 2022 antamassaan päätöksessä, joka koski Euroopan ihmisoikeustuomioistuimen asiassa Szabó ja Vissy v.
Unkari antaman tuomion täytäntöönpanon meneillään olevaa tehostettua valvontaa, että kyseisessä asiassa oli loukattu valittajien oikeutta siihen, että heidän yksityis- ja perhe-elämäänsä ja viestejään kunnioitetaan, koska Unkarin lainsäädännössä kansalliseen turvallisuuteen liittyvistä, salaista valvontaa koskevista toimenpiteistä ei ole kyseisten toimenpiteiden määräämistä, täytäntöönpanoa ja mahdollista korjaamista koskevia riittävän täsmällisiä, tehokkaita ja kattavia suojatoimia; ottaa huomioon, että ministerikomitea korosti lisäksi, että salaista valvontaa olisi pidettävä merkittävänä yksityiselämän loukkauksena, joka saattaa loukata sananvapautta ja oikeutta yksityisyyteen ja vaarantaa demokraattisen yhteiskunnan perustan, ja muistutti samalla, että vastauksena Euroopan ihmisoikeustuomioistuimen tuomioon viranomaiset ilmoittivat vuonna 2017 lainsäädäntöuudistuksen tarpeellisuudesta; ottaa huomioon, että ministerikomitea pani erittäin huolestuneena merkille, että lainsäädäntöprosessi oli yhä esivalmisteluvaiheessa eivätkä viranomaiset olleet saaneet aikaan mitään muuta asiaan liittyvää edistymistä, ja kehotti siksi painokkaasti viranomaisia hyväksymään kiireellisesti tarvittavat toimenpiteet kansallisen lainsäädännön saattamiseksi täysin Euroopan ihmisoikeussopimuksen vaatimusten mukaiseksi, määrittämään lainsäädäntöprosessin aikataulun ja esittämään lainsäädäntöehdotuksen luonnoksen ministerikomitealle;
Sananvapaus ja tiedotusvälineiden moniarvoisuus
BA. ottaa huomioon, että komissio totesi 13. heinäkuuta 2022 annetun vuoden 2022 oikeusvaltiokertomuksen Unkaria käsittelevässä luvussa, että tiedotusvälineistä vastaavan viranomaisen toiminnan riippumattomuutta ja tehokkuutta on vahvistettava ja että valtion massiivisen mainonnan jatkuva kanavointi hallitusta myötäileville tiedotusvälineille luo media-alalle epätasapuoliset toimintaedellytykset; ottaa huomioon, että julkisten tiedotusvälineiden institutionaalinen toimintaympäristö on monimutkainen, niiden toimituksellinen ja taloudellinen riippumattomuus aiheuttaa huolta ja media-alan ammattilaisille on edelleen haastavaa harjoittaa toimintaansa, muun muassa tutkivien journalistien valvonnan vuoksi; ottaa huomioon, että julkisen tiedon saatavuutta rajoitetaan edelleen vaaratilan nojalla;